**A gyógyító kreativitástól a mesterséges intelligenciáig: idén is jön az Art&Science rendezvénysorozat**

**A művészetek, a tudomány és a mesterséges intelligencia kapcsolatára fókuszál a PTE Általános Orvostudományi Kar Transzdiszciplináris Kutatások Intézetének *Art&Science* idei programsorozata, melyet október 10-19. között rendeznek Pécs több helyszínén. Ennek során terítékre kerül az AI társadalmunkra gyakorolt hatása, a digitális művészeti alkotások világa, az NFT-k titkai, művészetterápiás szakemberek vezetésével merülhetünk el a kreatív, gyógyító technikák világában, valamint bepillantást nyerhetünk a legmodernebb, digitális technikákat alkalmazó virtuális és valós tantermekbe.**

A több helyszínen zajló, másfél hetes *Art&Science* keretében izgalmas beszélgetések, **számos korosztályt megszólító interaktív bemutató, irodalom-, zene-, és táncterápiás workshopok, valamint művészeti kiállítás várja az érdeklődő nagyközönséget.**

Október 10-én a ***Mesterséges intelligencia – a mindennapok modern varázslata*** kerekasztal-beszélgetésen az oktatástól a szórakozásig az életünk minden területére **beszüremkedő MI, angolosan AI kerül górcső alá**.

Hogyan definiálható ma egy művészeti alkotás? Ki a művész és **mi az az NFT**? Hogyan alakul a szerzői jog kérdésköre? A digitalizáció kiveszi az eszközt a művész kezéből, vagy épp ellenkezőleg: új tudással, lehetőségekkel ajándékozza meg a teremtő kreativitást? Mit szólna mindehhez egy ötven évvel ezelőtt élt festőművész, szobrász, vagy zeneszerző? Ilyen kérdéseket járnak körül október 12-én ***az „Az ecsetektől az algoritmusokig – a digitális művészet”*** kerekasztal-beszélgetés partnerei.

A számítógép, telefon vagy tablet előtt ülve könnyen gondolhatjuk, hogy mindent tudunk már a mögöttünk működő világról. De vajon **tényleg tisztában vagyunk a digitális univerzum lehetőségeivel vagy épp veszélyeivel?** Honnan tudhatjuk egy szövegről, hogy eredeti, vagy a cég, ami a bankkártyánk számát kéri, tényleg létezik-e? Mikor kezdődik a gyerekek digitális nevelése és felnőttként képesek vagyunk-e alkalmazkodni egy napról-napra változó valósághoz? Ezen izgalmas kérdéskörökre fókuszál az ***"A digitális tudás forradalma - AI a tanteremben"*** kerekasztal-beszélgetés október 13-án.

Milyen átalakuláson megyünk keresztül, amikor a művészeteket hívjuk segítségül lelki békénk megőrzése vagy visszanyerése érdekében? Hogyan használhatjuk kreatív energiáinkat erőforrásként? Erre fókuszál az október 17-i ***Gyógyító kreativitás – A művészetterápiában rejlő erő***című beszélgetés, mely során önmagunkhoz való kapcsolódásaink lehetőségeiről és a művészetterápia egészségmegőrző szerepéről esik szó klinikai és terápiás szakemberek bevonásával.

Október 19-én a ***„Lehetséges valóságok – interaktív nap”*** programelemért lesz érdemes ellátogatni a PTE Általános Orvostudományi Kar Dr. Grastyán Endre aulájába, ahol robotika bemutató, programozás, digitális játékok, VR séták, zenei applikáció, digitális installáció, képzőművészeti alkotótevékenység és művészetterápiás workshopok várják az érdeklődőket a kisiskolástól a felnőttekig.

**Az Art&Science programjai ingyenesek, ugyanakkor regisztrációhoz kötöttek.**

A részletes program ide kattintva olvasható: [itdweb.hu/art-and-science-2023-muveszet-es-tudomany-talalkozasa/#](https://itdweb.hu/art-and-science-2023-muveszet-es-tudomany-talalkozasa/)

Helyszínek:

* I Love Pécs Café
* Reggeli
* Kemence Galéria, Zsolnay Negyed
* PTE Általános Orvostudományi Kar, Dr. Grastyán Endre aula
* PTE ÁOK Sportcsarnok
* PTE ÁOK, SIOT 0016-os terem

*Sajtómegkeresés, kapcsolat:*

*Illés Annamária, PTE ÁOK Transzdiszciplináris Kutatások Intézete  
Telefon: +36 30 308 3461  
E-mail: illes.annamaria@pte.hu*